Rudari prekidaju štrajk: Postignut dogovor o deblokadi računa s Elektroprivredom

Na sastanku u sjedištu Javnog preduzeća Elektroprivreda BiH postignut je dogovor o deblokadi računa Rudnika Zenica i Breza čime se stvaraju preduslovi za isplatu januarske plate i toplog obroka.

Očekuje se da Porezna uprava FBiH tokom sutrašnjeg dana i zvanično deblokira račune ova dva zavisna društva, u kojima je od početka prošle sedmice trajao radnički neposluh, odnosno štrajk, a dogovorom je definisano da je krajnji rok za isplatu plata u srijedu, 17. februara do 15 sati.

Dio dogovora je i omogućavanje grupi uposlenika iz Rudnika Zenica (38), Breza (32) i „Abid Lolić Bila“ (15) ostvarivanje prava na penziju.

Ranije je tokom dana, vršilac dužnosti predsjednika Sindikata Rudnika Zenica, Izudin Spahijaj najavio da bi, ukoliko dođe do dogovora, već od sutra mogla otpočeti proizvodnja uglja.

Postoji opcija da već od večeras treća smjena bude na svojim radnim mjestima, dodao je Spahijaj.